Operatsioon Red Wings
Operatsioon Red Wings, mitteametlikult ka Abbas Ghari lahing, oli USA relvajõudude operatsioon Afganistani sõja ajal 2005. aasta juuni lõpust kuni juuli keskpaigani. See toimus Afganistanis Kunari provintsis Pechi piirkonnas asuvatel Sawtalo Sar mäe nõlvadel, mis asuvad Kunari provintsi pealinnast Asadabadist 32 km läänes. Operatsiooni eesmärk oli häirida Talibani koalitsioonivastase rühmituse (ACM) tegevust, aidates tõsta piirkonna stabiilsust ja hõlbustada septembris 2005 kavandatud Afganistani parlamendi valimisi. Sel ajal tegutses piirkonnas väike koalitsioonivastane Talibani rühmitus, mida juhtis Nangarhāri provintsist pärit kohalik mees Ahmad Shah. Operatsiooni kavandas USA Merejalaväe 3. rügemendi 2. pataljon (2/3) lähtudes oma sõsarpataljoni (3/3) poolt enne rotatsiooni välja töötatud operatsioonimudelist. Operatsiooni esimesel etapil kasutati erioperatsioonide üksusi nagu USA Mereväe SEALid ja USA Armee Erioperatsioonide Väejuhatuse Erioperatsioonide lendurite 160. rügement. Neljast liikmest koosnev SEALi meeskond sai ülesande teostada luuret objekti üle, kus väidetavalt viibisid Shah ja tema mehed. SEALi meeskond sattus mõned tunnid pärast MH-47 kopteritega alasse sisenemist Shahi meeste poolt korraldatud varitsusele, mille tagajärjel hukkus kolm SEALi liiget neljast. SEALidele saadeti helikopteriga appi kaheksast SEAList ja kaheksast erivägede lendurist koosnev kiirreageerimisüksus. Kopter tulistati alla mässuliste RPG-7 poolt ning kõik pardal olijad hukkusid. Operatsioonile anti seejärel nimeks „Red Wings II“ ja see kestis veel ligikaudu kolm nädalat. Kolme nädala jooksul otsiti hukkunud SEALide ja erioperatsioonide lendurite surnukehasid ning päästeti esimesest neljaliikmelisest meeskonnast ainukesena ellu jäänud Marcus Luttrell. Operatsiooni eesmärki ei saavutanud. Shah koondus ümber Pakistani ja naasis uute meeste ja relvastusega. Shah kogus tuntust eduka varitsuse ja helikopteri alla tulistamise eest. Mõned nädalad hiljem rünnati Shahi rühmitust ja muudeti see võitlusvõimetuks. 2005. aasta augustis sai Shahs sai operatsiooni Whalers ajal raskelt haavata. Shah hukkus aprillis 2008 tulevahetuses Pakistani politseiga.